**แนวทางในการเลื่อนค่าตอบแทนพนักงานราชการ**

เนื่องด้วยทางคณะกรรมการบริหารพนักงานราชการ ได้เปลี่ยนระบบการเลื่อนค่าตอบแทนของพนักงานราชการ จากเดิมที่เลื่อนเป็นขั้น **ได้เปลี่ยนมาใช้ระบบการเลื่อนค่าตอบแทนพนักงานราชการแบบร้อยละแทน** อิงตามหนังสือคณะกรรมการบริหารพนักงานราชการที่ นร 1008.5/23 ลงวันที่ 25 มีนาคม 2554 เรื่องแนวทางการดำเนินการตามประกาศคณะกรรมการบริหารพนักงานราชการ และเพื่อเป็นแนวทางในการปฏิบัติของส่วนราชการสำนักงาน กศน. ในสำนักปลัดกระทรวงศึกษาธิการ ให้มีความถูกต้องตรงกัน จึงมีแนวทางในการเลื่อนค่าตอบแทนพนักงานราชการแบบร้อยละ ดังนี้

1. ให้ใช้แบบประเมินผลการปฏิบัติงานพนักงานราชการทั่วไปของสำนักส่งเสริมการศึกษานอกระบบและการศึกษาตามอัธยาศัย สำนักปลัดกระทรวงศึกษาธิการ ที่ได้แนบมาด้วยนี้ (แบบเดิม ปี พ.ศ. 2547)แล้วทำการประเมิน เพื่อหาค่าคะแนนออกมาว่าได้เท่าไร แล้วมาจัดตามช่วงคะแนนดังนี้ คือ

|  |  |  |  |
| --- | --- | --- | --- |
| คะแนนต่ำสุด | คะแนนสูงสุด | ชื่อระดับผลการประเมินย่อย | ชื่อระดับผลการประเมินหลักตามที่ คพร. กำหนด |
| 1.00 | 1.50 | ควรปรับปรุง | ควรปรับปรุง |
| 1.51 | 2.00 | ดี1 | ดี |
| 2.01 | 2.20 | ดี2 | ดี |
| 2.21 | 2.30 | ดี3 | ดี |
| 2.31 | 2.50 | ดี4 | ดี |
| 2.51 | 2.70 | ดีเด่น1 | ดีเด่น |
| 2.71 | 2.80 | ดีเด่น2 | ดีเด่น |
| 2.81 | 2.90 | ดีเด่น3 | ดีเด่น |
| 2.91 | 3.00 | ดีเด่น4 | ดีเด่น |

1. ให้ใช้วงเงินงบประมาณการเลื่อนค่าตอบแทนไม่เกิน ร้อยละ 4 ของอัตราค่าตอบแทนพนักงานราชการรวมทั้งหมดทุกคน(คนที่ไม่ได้รับการเลื่อนค่าตอบแทนก็ให้รวมเข้าไว้ด้วย)ของหน่วยงาน/สถานศึกษา (ซึ่งไม่รวมค่าครองชีพพิเศษที่ให้แก่พนักงานราชการผู้มีค่าตอบแทนรวมไม่ถึง 11700 บาท) ณ วันที่ 1 กันยายน 2554
2. เมื่อได้ผลการประเมินผลการปฏิบัติราชการ และจัดระดับผลการประเมินแล้ว ให้ส่วนราชการพิจารณาเลื่อนค่าตอบแทนแก่พนักงานราชการออกมาเป็นร้อยละ อัตราร้อยละเท่าไรก็ให้หน่วยงาน/สถานศึกษาจัดสรรให้ลงตัว โดยแต่ละคนจะได้รับการเลื่อนค่าตอบแทนไม่เกินร้อยละ 6 ของฐานค่าตอบแทนตามผลการปฏิบัติงาน **ทั้งนี้จะต้องไม่เกินวงเงินงบประมาณ ร้อยละ 4 ของอัตราค่าตอบแทนพนักงานราชการ ณ วันที่ 1 กันยายน 2554** (ไม่มีสูตรหรือวิธีการที่ตายตัวที่จะกำหนดเป็นร้อยละออกมา จะคำนวณอย่างไรขึ้นอยู่กับดุลยพินิจของหน่วยงาน/สถานศึกษาเอง)

ดังตัวอย่างเช่น

|  |  |  |  |  |  |  |
| --- | --- | --- | --- | --- | --- | --- |
| คะแนนต่ำสุด | คะแนนสูงสุด | ชื่อระดับผลการประเมินย่อย | ชื่อระดับผลการประเมินหลักตามที่ คพร. กำหนด | % ที่ใช้ในการเลื่อนค่าตอบแทน | จำนวนคนรวมที่อยู่ในแต่ละช่วง | จำนวนเงินรวมที่ใช้ในการเลื่อนแต่ละช่วงคะแนน |
| 1.00 | 1.50 | ควรปรับปรุง | ควรปรับปรุง | 0.00% | 2 | 0 |
| 1.51 | 2.00 | ดี 1 | ดี | 3.25% | 7 | 2250 |
| 2.01 | 2.20 | ดี 2 | ดี | 3.50% | 3 | 950 |
| 2.21 | 2.30 | ดี 3 | ดี | 3.75% | 1 | 400 |
| 2.31 | 2.50 | ดี 4 | ดี | 3.85% | 3 | 1570 |
| 2.51 | 2.70 | ดีเด่น 1 | ดีเด่น | 4.55% | 0 | 0 |
| 2.71 | 2.80 | ดีเด่น 2 | ดีเด่น | 4.70% | 3 | 1460 |
| 2.81 | 2.90 | ดีเด่น 3 | ดีเด่น | 5.00% | 2 | 1510 |
| 2.91 | 3.00 | ดีเด่น 4 | ดีเด่น | 5.42% | 4 | 2420 |

**จำนวนคนรวม 25 คน**

**ค่าตอบแทนรวม 271920 บาท**

**ร้อยละที่ใช้เงินเดือนรวม 4 %**

**วงเงิน4%ของค่าตอบแทนรวม 10876.80 บาท**

**ใช้ไป 10560 บาท**

**วงเงินเหลือ 316.80 บาท**

ดังตัวอย่างนี้ ทางส่วนราชการมีค่าตอบแทนรวม 271,920 บาท มีวงเงิน 4% ของค่าตอบแทนรวม 10,876.80 บาท โดยในจำนวนเงิน 10,876.80 บาท ทางส่วนราชการดังตัวอย่างได้จัดสรรเงินงบประมาณให้เพียงพอดังตัวอย่างตารางเบื้องต้น และเหลือเงินงบประมาณ ทั้งสิ้น 316.80 บาท

ในช่อง % ที่ใช้ในการเลื่อนค่าตอบแทน ดังตัวอย่างที่แสดงนี้ อัตราที่จะจัดสรรไม่ตายตัว ปรับเปลี่ยนได้ตามสมควร (ให้คิดอัตราขึ้นมาใหม่เองสำหรับแต่ละหน่วยราชการของท่าน)

ทั้งนี้ โดยเป็นอำนาจของส่วนราชการเองที่เห็นสมควรว่าจะจัดสรรให้พนักงานราชการได้รับการเลื่อนค่าตอบแทนจำนวนร้อยละเท่าไร

1. จัดทำออกมาเป็นตารางดังที่ได้แนบมานี้
2. จัดทำคำสั่งเลื่อนค่าตอบแทนประจำปีของพนักงานราชการ
3. ส่งคำสั่งเลื่อนค่าตอบแทนประจำปีของพนักงานราชการ, บัญชีเลื่อนค่าตอบแทนของพนักงานราชการ, ตารางข้อมูลร้อยละ(%) การเลื่อนค่าตอบแทน, ตารางระดับผลการประเมินหลักตามที่ คพร. กำหนด, และตารางข้อมูลสรุป ไปยัง สำนักงาน กศน.สำนักปลัดกระทรวงศึกษาธิการ เพื่อมาตรวจสอบ

อนึ่ง ข้อมูลที่ทางส่วนราชการของท่านได้ส่งมาด้วยนี้ ขอให้เป็นข้อมูลที่ถูกต้อง เพื่อที่ทางฝ่ายทะเบียนประวัติและบำเหน็จความชอบ กลุ่มการเจ้าหน้าที่ สำนักงาน กศน. จะได้เป็นแหล่งที่ถูกต้องในการนำเข้าข้อมูล เก็บเป็นข้อมูลกลางที่เป็นมาตรฐานในการอ้างอิงของส่วนราชการ และเพื่อประโยชน์ในการพิจารณาวงเงินจัดสรรต่อไป

**ข้อควรระวัง**

1. การเลื่อนค่าตอบแทนให้แก่พนักงานราชการ ได้ไม่เกินคนละ 6 %
2. วงเงินงบประมาณการเลื่อนค่าตอบแทนให้นำมาจากวงเงินร้อยละ 4 ของค่าตอบแทนรวมเฉพาะพนักงานราชการ ณ วันที่ 1 กันยายน 2554
3. พนักงานราชการคนที่จะเลื่อนค่าตอบแทนต้องปฏิบัติงานในปีงบประมาณที่แล้วมาไม่น้อยกว่า 8 เดือน
4. พนักงานราชการคนที่จะเลื่อนค่าตอบแทนต้องมีผลปฏิบัติงานไม่ต่ำกว่าระดับดี
5. ไม่มีค่ากลางในการคำนวณร้อยละในการเลื่อนเงินเดือน ให้คำนวณจากเงินเดือนของแต่ละคน ณ วันที่ 1 กันยายน 2554 ต่างจากข้าราชการพลเรือนที่ใช้ค่ากลางเป็นฐานในการคำนวณเลือนเงินเดือน
6. พนักงานราชการคนใดแม้นมีการประเมินผลการปฏิบัติงานเพียงครั้งเดียวแต่ได้ปฏิบัติราชการมาแล้วไม่ต่ำกว่า 8 เดือน ส่วนราชการก็สามารถเลื่อนค่าตอบแทนได้ โดยใช้ผลการประเมินครั้งนั้นในการคิดร้อยละของเงินเดือนที่จะได้ ไม่ต้องนำผลการประเมิน 2 รอบมาหาร 2
7. ตารางข้อมูลบัญชีรายชื่อพนักงานราชการ ที่ได้รับการเลื่อนค่าตอบแทนของพนักงานราชการที่จะจัดส่งมาให้ยกเลิกรูปแบบเดิมที่ส่วนราชการได้ดำเนินมา และให้มาใช้รูปแบบใหม่ดังได้แนบมาด้วยนี้
8. สำหรับพนักงานราชการที่จะลาออกจากราชการหลังวันที่ 1 ตุลาคม 2554 ไปแล้วก็ให้ได้เลื่อนค่าตอบแทนด้วย และได้ค่าตอบแทนใหม่ตั้งแต่วันที่ 1 ตุลาคม 2554 จนถึงวันที่หมดสถานภาพการเป็นพนักงานราชการ
9. การเบิกจ่ายค่าตอบแทนพนักงานราชการ ทางส่วนราชการสามารถดำเนินการได้โดยไม่ต้องรอคำสั่งจากส่วนกลาง ถ้าทางส่วนกลางเห็นว่าไม่ถูกต้อง จะแจ้งให้ส่วนราชการดำเนินการแก้ไขต่อไป
10. ให้ยึดหนังสือคณะกรรมการบริหารพนักงานราชการ ที่ นร ๑๐๐๘.๕/๒๓ ลงวันที่ ๒๕ มีนาคม ๒๕๕๔ เรื่องแนวทางการดำเนินการตามประกาศคณะกรรมการบริหารพนักงานราชการ **ข้อ 4** เป็นหลักในการดำเนินการ
11. จำนวนเงินที่ได้เลื่อนให้ปัดขึ้นเป็นจำนวนเต็มฐานสิบ ให้ครบ 10 บาท เช่น จำนวนเงินที่ได้เลื่อน 500.50 บาท ให้ปัดเป็น 510 บาท, 509 บาท ก็ให้ปรับเป็น 510 บาท เป็นต้น และทางส่วนราชการจะต้องไม่ลืมปัดเศษด้วย
12. การเรียงชื่อพนักงานราชการ ให้เรียงตามเลขที่ตำแหน่ง ไม่ต้องแยกกลุ่มวิชาชีพ มีอัตราว่างก็ให้ใส่ว่าว่าง
13. คนที่ไม่ได้รับการเลื่อนค่าตอบแทนให้ใส่ชื่อมาด้วย และใส่ตรงช่องหมายเหตุด้วยว่าไม่ได้รับเพราะเหตุใด
14. พนักงานราชการคนที่ได้รับการประมินอยู่ในระดับพอใช้หรือระดับควรปรับปรุงจะไม่มีสิทธิที่จะได้รับการเลื่อนค่าตอบแทน
15. ประกาศสำนักงานปลัดกระทรวงศึกษาธิการ เรื่อง หลักเกณฑ์และวิธีการพิจารณาเลื่อนขั้นค่าตอบแทนประจำปี และค่าตอบแทนพิเศษของพนักงานราชการสังกัดสำนักงานปลัดกระทรวงศึกษาธิการ จะมีข้อ 8 หน้าที่ 2-3 ที่ไม่ใช้แล้ว
16. ค่าตอบแทนเต็มขั้นของพนักงานราชการให้ใช้บัญชีแนบท้ายประกาศคณะกรรมการบริหารพนักงานราชการ เรื่องค่าตอบแทนของพนักงานราชการ (ฉบับที่ 2) พ.ศ. 2554